b'\n_START_ARTICLE_\nLeh\n_START_SECTION_\nZgodovina\n_START_PARAGRAPH_\nLeh (hindijsko \xe0\xa4\xb2\xe0\xa5\x87\xe0\xa4\xb9; tibetanska pisava \xe0\xbd\x82\xe0\xbe\xb3\xe0\xbd\xba\xe0\xbc\x8b;\xc2\xa0Wylie: Gle) je bil pomembna postojanka na trgovski poti v dolini ob reki Ind med Tibetom na vzhodu in Ka\xc5\xa1mirjem na zahodu kot tudi med Indijo in Kitajsko dolga stoletja. Glavne vrste blaga na tej poti so bili sol, \xc5\xbeito, pa\xc5\xa1m ali ka\xc5\xa1mirska volna, \xc4\x8daras ali smola kanabisa iz Tarimske kotline, indigo, svileno predivo in Banaras brokat.\n_START_SECTION_\nGeografija\n_START_PARAGRAPH_\nLeh le\xc5\xbei v dolini reke Ind med Lada\xc5\xa1kim pogorjem in Zanskarskim pogorjem (obe pogorji imata najvi\xc5\xa1je vrhove visoke nad 6000 m) na nadmorski vi\xc5\xa1ini 3500 m. Povpre\xc4\x8dne letne padavine so le okoli 50 mm (gre za visokogorsko polpu\xc5\xa1\xc4\x8davo). Temperature se gibljejo med \xe2\x88\x9230 \xc2\xb0 C pozimi do 33 \xc2\xb0 C poleti._NEWLINE_Leh povezuje 434 km dolga visokogorska cesta s \xc5\xa0rinagarjem na zahodu in 473 km dolga cesta z Manali na jugu. Cesti vodita preko nekaj visokogorskih prelazov visokih do 5300 m nmv, ki so pozimi zasuti s snegom in neprevozni. V Lehu je veliko voja\xc5\xa1ko letali\xc5\xa1\xc4\x8de, ki je ob lepem vremenu odprto \xc4\x8dez celo leto in iz katerega je dnevno nekaj letov v New Delhi.\n_START_SECTION_\nPrebivalstvo\n_START_PARAGRAPH_\nPo popisu prebivalstva leta 2011 v Indiji, je imelo mestece Leh 30.870 prebivalcev, pri \xc4\x8demer je v tem \xc5\xa1tevilu mnogo ne-lokalnih delavcev, trgovcev in vladnih uslu\xc5\xbebencev. Leh ima 75\xc2\xa0% stopnjo pismenosti, kar je okoli vseindijskega povpre\xc4\x8dja 74,04\xc2\xa0%. V Lehu je bilo ob popisu 9\xc2\xa0% prebivalcev starih do 6 let. Prebivalci Leha so etni\xc4\x8dni Tibetanci, ki govorijo ladak\xc5\xa1\xc4\x8dino, ki sodi v dru\xc5\xbeino tibetanskih jezikov.\n_START_SECTION_\nVerska pripadnost\n_START_PARAGRAPH_\nVerska pripadnost po popisu leta 2011 je bila: budizem 43,85\xc2\xa0%, hinduizem 35,37\xc2\xa0%, islam 15,14\xc2\xa0%, sikizem 2,70\xc2\xa0%.'